B. Bugár, podpredseda NR SR: (2004-12-07):
Takže ďalej v rozprave vystúpi pani poslankyňa Brestenská. Nech sa páči. B. Brestenská, poslankyňa: Vážený pán predsedajúci, vážené dámy a páni, dovoľte mi, aby som trošku išla od tej kultúry do oblasti vzdelávania a predniesla tiež niektoré námety a názory, hlavne odpočet. Každý rok tu v parlamente máme skutočne veľmi dobrú, by som povedala, atmosféru z hľadiska toho, že máme záujem využiť kapacity vzdelania našich mladých ľudí a že teraz vždy boli navýšené prostriedky v rámci projektu Infovek od roku 2000 tu v parlamente. Takže pokladám si za veľmi dôležité, že teraz všetci dostávate tieto pohľadnice z tých škôl, ja som ich dostala asi 250, keď som si ich počítala do dnešného dňa. Tie deti kedysi snívali, čo budú robiť, keď budú mať počítače. A dneska to už robia, ale nie ešte vždy ich učitelia vedia čo s tým a tak ďalej. Takže myslím si, že tieto milé a pekné výtvory detí sú aj vizitkou toho, že doteraz čo sme investovali financie, boli veľmi dobre investované. Ja som si dovolila urobiť taký filozofický vstup, že zažívame vlastne takú rekapituláciu toho, o čom je vzdelanie. Keď si pozriete civilizačné vlny, ktoré prebiehali, tak posledná tá informačná civilizačná vlna beží 35 rokov, kde zdrojom sú nie už, ako predtým boli, fosílne palivá a plodiny a domáce zvieratá a zver a plody, ale informácie, a charakterom práce nie sú svaly, ktoré kedysi človek musel viac použiť, a hlavne lovenie a chovateľstvo a pôda, ale začínajú ním byť manažmenty a informačné technológie. Sú skutočne charakterom dnešnej civilizačnej vlny. Komunikácia v čase. Dovolím si tiež asi len tak prebehnúť to, 552 rokov je od objavenia kníhtlače Gutenbergom, 140 rokov je od prvého bezdrôtového prenosu hlasovej informácie, od prvej rádiotelegrafie, kam zaraďujeme známeho nášho Murgaša, 120 rokov je od spustenia prvej verejnej telefónnej ústredne v Bratislave, v dnešnom Grasalkovičovom paláci, 35 rokov je odvtedy, keď začali komunikovať medzi sebou štyri počítače prvé, a len 20 rokov je od vzniku internetu a komunikujú tak vlastne milióny ľudí denne. Vzdelávanie v čase. Pred niekoľko sto rokmi každý, kto vedel čítať a písať, bol pokladaný za vzdelanca. Pred 50 rokmi maturita bola cestou k lepšiemu zamestnaniu a spoločenskému postaveniu. Dnes maturita sa stáva nutnosťou na uplatnenie sa na trhu práce a vysokoškolské vzdelanie je požadované stále vo väčšom počte firiem a spoločností v transformujúcej sa ekonomike. Úspešná ekonomická prosperita štátu a osobná úspešnosť si vyžaduje dneska celoživotné vzdelávanie. Často počujeme o znalostnej ekonomike a o znalostnej spoločnosti. V Európskej únii, sme členmi Európskej únie, sú jasne definované, ide o Lisabonskú stratégiu, kde znalostná spoločnosť a ekonomika sa chápe tak, že vytvára a používa a prispôsobuje si vedomosti a znalosti s cieľom zabezpečiť konkurencieschopnosť každej krajine. Ľudia potrebujú prístup k vzdelaniu a rôznym formám tréningu. Dneska už to nie je tak, že dokončím si základnú, strednú alebo vysokú školu, a tým som ukončila svoje vzdelanie, dneska je to jednoznačne o tom celoživotnom vzdelávaní a napĺňaní tých ekonomických a sociálnych cieľov. Dovolila som si urobiť takú trošku grafickú paródiu. Znalostná spoločnosť na Slovensku, ja si myslím, keď sme vstúpili do Európskej únie, je odpoveďou na otázku, či vieme v Európskej únii hádzať lopatou alebo robiť manažérov. Prípravné štáty majú tam ten balíček, čo bocian nesie euro. A myslím si, že my by sme mali patriť medzi tie pripravené štáty, ktoré budú vedieť tie zdroje Európskej únie využiť pri vybudovaní tej znalostnej spoločnosti. Podnikateľská komunita si vyžaduje pracovnú silu, ktorá je schopná prispôsobiť sa meniacim potrebám, pokrývať rôznorodú zodpovednosť a schopná prijímať rýchle a kvalitné rozhodnutia. To bude určujúcim faktorom, to znamená, cieľ systému vzdelávania v našej krajine by mal prispieť k dosiahnutiu strategického cieľa rastu zamestnanosti a makroekonomickej stability udržaním súčasnej úrovne verejných zdrojov a zlepšením prepojenia systému vzdelávania a dopytu po kvalifikáciách potrebných pre hospodárstvo Slovenskej republiky. Je to zase len paródia na to, keď si uvedomíme, že celá tá ekonomika je o inovačných procesoch a konkurencieschopnosti. Nemôžeme zostať prezentovaní, tak ako  Slováci sú mnohokrát prezentovaní a stále sa s tým stretávame, že sme tí ľudia v tých krpcoch alebo v tých krásnych krojoch, my musíme byť ľudia, ktorí naozaj využijú svoj vedecký a poznatkový potenciál. Dovolím si teraz povedať tiež o odpočte o Infoveku. A nazvala som si to slovami, že Slovensko vyrástlo vďaka Infoveku. Súvisí to s tým, že keď si dneska pozriete, ja si každý rok robím monitoring na webe, akým spôsobom sa odzrkadľuje, keď si zadáte do vyhľadávačov slovo Infovek, ako to stúpa. Prvý rok okolo 100 až 500 dalo sa vyhľadať informácií, druhý rok to bolo okolo 1 000, postupne to rástlo. Teraz som si posledne pozrela pár dní, asi dva dni predtým, než som si pripravila túto prezentáciu v nedeľu, koľko vyhľadať sa dá informácií na internete o Infoveku. Tak je to do 50 000. Myslím si, že je to dosť veľký ukazovateľ, ktorý hovorí o tom, že tento projekt je veľmi schopný, že aktivizujú sa školy a že tie výstupy, ktoré sú tam, sú veľmi cenné a prinášajú veľkú zmenu. Financovanie projektu jednotlivé roky, ktoré bežalo, máme tuná znázornené. Posledne sme tak mali 420 mil., na tento rok je na to v rozpočte plánovaných 332 mil. Myslíme si, že nie je to dostačujúce na tie ciele, ktoré dneska veľmi dobrým nábehom začali sa realizovať v projekte Infovek, a treba tento projekt dotiahnuť práve cez ľudské zdroje a teraz cez obsah. Len stručná zase bilancia toho. V roku 1999 sme mali 79 bodov, prvý pilier vybudovania tej infraštruktúry, v roku 2004, možno povedať, máme 3 482 bodiek, to znamená 3 480 škôl, vybavených počítačmi a pripojených na internet. Posledné pripájania bežia práve teraz v decembri. To znamená, že skutočne prvý pilier je urobený v infraštruktúre vďaka aj štátnym prostriedkom, ale aj súkromnému sektoru, ktorá je v súčasnosti vybavená. Čo to znamená? Infraštruktúra na školách znamená, že projekt Infovek dodal 12 000 počítačov a prišlo 22 000 počítačov v rámci projektu Počítače do škôl. Na školách máme teraz 34 000 počítačov a máme dnes nie 90 žiakov na jeden počítač, ale 30 žiakov na jeden počítač. V Európskej únii patríme teraz medzi veľmi slušné štáty, ktoré majú dobrý počet žiakov na počítač. Európska únia má cieľ do roku 2010 mať 15 žiakov na počítač. Aj nám sa to môže podariť pri tomto trende. Pripojenia školy. To je tiež veľmi dôležité. Tam sa urobili veľké pokroky technologické od modelového pripojenia cez ISDN. Dneska už hovoríme o DSL pripojeniach, ktoré sú najmodernejšie a najrýchlejšie pripojenia. Čiže širokopásmový vysokorýchlostný internet sa dostáva do škôl. To je len na porovnanie. Keď si to pozrieme teraz na Slovensku, na Slovensku máme 11 % domácností zatiaľ pripojených na internet a najväčší podiel jednotlivých technológií je modemový čiže dialupový. Potom máme ISDN pripojenia, trošku mikrovlnné, trošku káblové, niečo v ADSL, veľmi málo ten širokopásmový internet cez mobilný telefón. A niektorí to nevedia. Čiže školy dneska sa stávajú významnými centrami vysokorýchlostného a širokopásmového internetu kde ľudia môžu chodiť vyhľadávať si tieto informácie, stávajú sa zdrojmi informačnými pre lokálnu komunitu. Rovnaká štartovacia čiara pre školy. Podarilo sa nám, roky, ktoré realizuje sa projekt Infovek, druhý pilier Infoveku už má edukačný obsah. Tým, že všetky školy boli tohto roku vybavené a pripojené na internet, sme si povedali, má veľký význam. A ďakujeme za práve tie školy, keď si pozriete, píšu krásne veci práve, ako využívajú tento obsah a ďakujú zaň, lebo všetky školy dostali toho roku vďaka financiám, ktoré boli na rok 2004, edukačný balíček, ktorý obsahuje 15 knižných titulov, 34 edukačných CD-ROM-ov, technický softvér a využitie edukačného portálu na internete. To znamená tým pádom sa všetky školy na Slovensku dostali na rovnakú štartovaciu čiaru. Majú infraštruktúru a majú základný edukačný obsah a majú edukačný portál. Tretí pilier je vzdelávanie učiteľov. Dneska sme v paradoxe, keď môžeme povedať, že deti sú na tom vždy lepšie v tých školách ako učitelia. Tú techniku, ak má byť využívaná, keď dáte deťom, ony ju využívajú veľmi rady, ale keď ju dáte učiteľom, oni majú zábrany a bariéry. V rámci projektu Infovek za päť rokov sme vyškolili zhruba 18 000 učiteľov. Celkovo máme 80 000 učiteľov. Čiže je teraz na nás, či budeme vedieť veľmi efektívne a rýchlo zhodnotiť tie počítače, ktoré sme dali na internet, to znamená investície 2,4 mld., ktoré išli do školstva, alebo či budeme školiť tu ďalších desať rokov a potom zatiaľ tie technológie budú už úplne iné a naozaj to využitie bude, si myslím, málo efektívne, keď hovoríme o efektívnosti. Ja som si dovolila urobiť takú malú ukážku. To som si ešte neskúšala tuná, ako to pôjde, ale pozrieme si to. Učitelia sa učia v Letných školách. Z tých 18 000 vyškolených učiteľov, môžem povedať, bolo zhruba 16 000 začiatočníkov, ktorí prvý raz sadli k počítačom v Letnej škole, ktorí prvý rok prišli za trest, potom už prišli z radosti. A naozaj bojovali o to, dostať sa na túto školu. Chodia do metodických pedagogických centier, kde sa postupne vzdelávajú, toto beží v Budmericiach a na Ružíne pri Košiciach každé leto 5 rokov, kde sme zistili, že treba učiteľov navnadiť, motivovať, lebo oni budú vytvárať tú atmosféru tej modernej školy, modernej spoločnosti, ktorú chceme tu na Slovensku mať. Títo učitelia práve boli prvé 4 roky tí začiatočníci, tento posledný rok 2004 sme prijali koncepciu tým, že budú všetky školy vybavené, že sme vybrali najšpičkovejších učiteľov a pripravili sme školiteľov, ktorí by mali ísť do terénu a vyškoliť v priebehu 2 rokov, máme projekt, všetkých učiteľov na základy práce s internetom, s počítačmi, zmenou aplikácií týchto technológií do vzdelávania, zmenou vyučovacích metód. Tam vidíte aj učiteľov, máme ich aj mladých, aj starých. Žiaľ, musím povedať, že vysoké školy dneska nedostatočne pripravujú budúcich učiteľov do praxe, aby mali tieto zručnosti, to znamená, prichádzajú tí mladí, čo sú práve absolventi vysokých škôl. Máme tam naozaj fundovaných lektorov, ktorí venujú sa tomu. A padajú bariéry u týchto učiteľov zo strachu z používania týchto počítačov. A môžem povedať, že za týždeň zvládajú výborné veci. Táto škola ukázala, že máme špičkových ľudí, ktorí za 5 rokov vyrástli naozaj z tých učiteľov, sú lídrami v zmene modernej školy, moderných spôsobov vyučovania, prípravy absolventov, ktorí budú konkurencieschopní, a že títo učitelia keď pôjdu do terénu, majú veľkú autoritu a naozaj môžu zmeniť tú situáciu v povedomí v školstve. Dovolím si zastaviť sa, lebo tam tých ukážok by sme mali hodne, a ideme trošku ďalej. Tento obrázok je nie veľmi čitateľný, ale dovolila som si ho dať do pozornosti. V strede je napísané o škole, štvrtom pilieri internetu, Infoveku ako Otvorenej škole. Od začiatku projekt Infovek mal v kréde, že škola by mala byť centrom lokálnej komunity. Učitelia mali byť digitálni štúrovci, ktorí nielen budú roznášať informačné technológie a vedieť o nich, ale aj hovoriť o športe, o kultúre, o vzdelávaní v tej lokálnej komunite. To je dneska realitou, ktorá môže nastať. Naozaj školy dneska otvárajú sa lokálnej komunite, mnohé z nich, už máme veľa príkladov, to robia s pracovnými úradmi, robia rekvalifikačné kurzy, prijímajú ľudí, ktorí otvárajú naozaj možnosti na to už aj poobede, večer, cez víkendy a tak ďalej a tak ďalej. Základným cieľom je moderná škola. Chceme zmeniť systém, priniesť konkurencieschopné prostredie, aby škola bola autonómna a mala svoju vlastnú tvár. Nie jednotná škola, nie na všetky školy uniformne ide rovnako pripraviť žiakov. Každá škola by mala mať typickú svoju pečať, ktorú do tej oblasti donesie. A motivácia Otvorenej školy je získať doplnkové finančné zdroje čiže viaczdrojové financovanie, projektové financovanie, príprava absolventov pre konkurencieschopnosť a osveta lokálnej komunity. Nové výzvy, ktoré nás teda čakajú pre budovanie znalostnej spoločnosti. Mali by sme spoločne mať národný program informatizácie regionálneho školstva, stále nám chýba, lebo máme železo, máme drôty. Predpokladám, vyškolíme učiteľov, ale to neznamená, že budeme mať aj modernú školu. Škola, ktorá bude pripravovať naozaj potrebných absolventov pre život a prácu v informačnej spoločnosti, to je podmienka, si myslím, pre šancu Slovenska byť platným členom Európskej únie. Nový obsah a metódy vzdelávania, podpora IKT. Máme na ministerstve školstva Kurikulárnu radu, ktorá, žiaľ, je zriadená, ale nič neurobila zatiaľ. Pred ňou stojí výzva urobiť ten nový obsah a metodiku vzdelávania. Koncepcia celoživotného vzdelávania, kariérneho postupu učiteľov tiež nám veľmi chýba. Robí sa na nej, ale treba naozaj urobiť veľmi rázne už záver tohto a pripraviť princípy, akým spôsobom bude prebiehať celoživotné vzdelávanie a kariérny postup učiteľa. Aby sme nehovorili len o vzdelávaní v školách, aj národný program nám chýba informačnej gramotnosti, osveta, zvýšenie pripojenia domácností na internet a cenová dostupnosť informačných technológií. Viete, mnohokrát aj povie učiteľ, aj žiak, že príde zo školy a chcel by si aj doma veci robiť, chcel by sa pripraviť, chcel by komunikovať. Túto šancu mnohokrát ešte nedávame. Tá spoločnosť bude aj o tom, či sa nám podarí aj, aby ľudia bežní v domácnostiach mali tieto technológie a používali ich pre vlastnú prácu, pre skvalitnenie si prípravy, a to nielen pokiaľ ide o učiteľov. V každej profesii sa to dneska už používa a každý rád komunikuje v rôznych situáciách, keď má možnosti. Nato bude treba pripraviť legislatívny rámec pre podporu informatizácie spoločnosti a školstva. Teraz je práve pripravený vlastne odpočet Lisabonskej stratégie, kde Slovensko dáva víziu, aký spôsob by mal byť, záleží na nás, naozaj ako v priebehu dvoch rokov sa nám podarí, to znamená aj pre budúci rok, aj ten ďalší rok, východiská pripraviť pre informačnú spoločnosť vedomostnú a naozaj pripraviť aj odpočet si do volieb. Chcem vám ukázať len príklady, také obrázky, teraz len veľmi rýchlo. Základná škola s Materskou školou Trenčianska Turá, to je maličká škola v maličkej obci. Pripravili nový program vzdelávania, pozrite sa. Na diaľnici malé deti, chlapci, zriadili odťahovaciu službu, políciu a čerpaciu stanicu. Z lega pomocou počítača robia takéto projekty ďalšie. V obci je podnikateľská činnosť, kde môžete niekoho zamestnať, výroba plastových okien, parkiet, dlaždíc a kovovýroba. Dievčatá pripravili projekt o nových miestach v obci, ako by si to predstavovali. Deti malé prezentujú svoje výsledky práce cez počítače pomocou týchto modelov RoboLab svojim väčším žiakom. Deň otvorených dverí keď je, rodičia s deťmi sú v učebni PC. Učí otec syna alebo syn otca? Takto sedávajú v škole a v škole robia, taktiež na počítači pre všetky generácie. A takto babičky vravia: „Ako je to pani suseda? Miška poslúcha?“ A toto sú vlastne aj nové výzvy. Dneska už máme triedy, kde študenti sa naozaj učia, ale ich zatiaľ nie je dosť, lebo tých učiteľov nemáme dosť pripravených modernými technológiami. Každá škola má mať svojho správcu informačných technológií. Projekt máme naozaj, aby každá škola mala vyškoleného človeka, ktorý sa bude o tie technológie starať, a každý učiteľ má získať základnú gramotnosť a schopnosť využívať informačné technológie ako vyučovanie. Chcem vás preto požiadať vážené dámy a páni, aby ste podporili to, že by sme v priebehu dvoch rokov mali vyškoliť 80 000 učiteľov základných škôl, ktorí by získali v rámci kariérneho postupu prvý certifikát práve k tejto gramotnosti, ktorá, si myslím, je veľmi dôležitá preto, aby sme mohli hovoriť o zmene tradičnej školy na modernú školu. V 250 školiacich centrách to chceme zariadiť, kde máme pripravených 600 školiteľov. Na Slovensku školy sa uchádzajú byť tými centrami. Pre ne je prestíž a česť byť týmito centrami a školiť práve v okolitej lokálnej komunite a otvoriť aj túto lokálnu komunitu verejnosti. Máme dohodnutý štandard, metodiku a merné prostriedky. Bude spracovaný portál, kde by mali prebiehať všetky informácie, kto sa školí, kedy sa školí, za akých podmienok, s akými finančnými nákladmi sa školí. Má to byť transparentný a jasne povedaný projekt s výsledkami. Mal by to byť najväčší pedagogický vzdelávací projekt a výskum, ktorý sa tu na Slovensku za posledné roky urobil. Preto si dovolím predložiť na záver jednu vetu, čiže pozmeňujúci návrh, kde v návrhu štátneho rozpočtu na rok 2005 v rámci kapitoly ministerstva školstva navrhujeme navýšiť a viazať 50 mil. na program Informatizácia regionálneho školstva, projekt Infovek. Práve je tu zdôvodnenie, vzdelávanie učiteľov, projekt, ako je Otvorená škola, a tiež školiace centrá Infoveku. Tieto výsledky, verím, vás presvedčili, že hovoria o dobre investovaných zatiaľ peniazoch 2,4 mld., ktoré išli do projektu Infovek a že je na nás, či najbližšie 2 roky zhodnotíme tieto hardvér aj drôty aj v tej personálnej príprave a v naštartovaní zmeny prípravy modernej školy pre študentov, ktorí budú úspešní na trhu práce v Európskej únii. Ďakujem pekne.